PMIndiaData/PMIndiaSum huggingface dataset:
82-வது அனைத்திந்திய சட்டமன்ற தலைவர்கள் மாநாட்டின் தொடக்க நிகழ்வில் நவம்பர் 17 அன்று பிரதமர் உரையாற்றுகிறார்

82-வது அனைத்திந்திய சட்டமன்ற தலைவர்கள் மாநாட்டின் தொடக்க நிகழ்வில் 2021 நவம்பர் 17 அன்று காலை 10 மணிக்கு காணொலி மூலம் பிரதமர் திரு நரேந்திர மோடி உரையாற்றுகிறார். இந்திய சட்டமன்றங்களின் தலைமை அமைப்பான அனைத்திந்திய சட்டமன்ற தலைவர்கள் மாநாடு 2021-ம் ஆண்டில் அதன் நூற்றாண்டை கொண்டாடுகிறது. அனைத்திந்திய சட்டமன்ற தலைவர்கள் மாநாட்டின் நூற்றாண்டைக் கொண்டாடும் விதமாக அதன் 82-வது பதிப்பு 2001 நவம்பர் 17 மற்றும் 18 ஆகிய தேதிகளில் சிம்லாவில் நடைபெறுகிறது. மக்களவைத் தலைவர், ஹிமாச்சலப் பிரதேச முதல்வர் மற்றும் மாநிலங்களவை துணைத் தலைவர் ஆகியோர் இதில் கலந்து கொள்கின்றனர்.
துப்புரவுப் பணியாளர்களுக்கான தேசிய ஆணையத்தின் பதவிக்காலத்தை 3 ஆண்டுகளுக்கு நீடிக்க மத்திய அமைச்சரவை ஒப்புதல் அளித்துள்ளது

பிரதமர் திரு.நரேந்திர மோடி தலைமையில், இன்று நடைபெற்ற மத்திய அமைச்சரவை கூட்டத்தில், துப்புரவுப் பணியாளர்களுக்கான தேசிய ஆணையத்தின் பதவிக்காலத்தை 31.03.2022-க்கு பிறகு 3 ஆண்டுகளுக்கு நீடிக்க ஒப்புதல் அளிக்கப்பட்டது. 3 ஆண்டு கால நீடிப்புக்கான மொத்த செலவு சுமார் ரூ.43.68 கோடியாக இருக்கும். இந்த ஆணையத்தின் பதவிக்காலம் 3 ஆண்டுகளுக்கு நீடிக்கப்படுவதால் நாட்டில் உள்ள துப்புரவு தொழிலாளர்களும் மனிதக் கழிவுகளை அகற்றுவோரும் பயன்பெறுவார்கள். 31.12.2021 கணக்கெடுப்பின்படி மனிதக் கழிவுகளை அகற்றுவோர் எண்ணிக்கை 88,098-ஆக இருந்தது. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1790939
ரூ. 2900 கோடி மதிப்பிலான ரயில்வே திட்டங்களை அகமதாபாத்தின் அசர்வாவில் பிரதமர் தொடங்கி வைப்பு

ரூ. 2900 கோடி மதிப்பிலான இரண்டு ரயில்வே திட்டங்களை அகமதாபாத்தின் அசர்வாவில் பிரதமர் திரு நரேந்திர மோடி நாட்டிற்கு அர்ப்பணித்து வைத்தார். நிகழ்ச்சியில் பேசிய அவர், குஜராத்தின் இணைப்பு மற்றும் வளர்ச்சியில் இன்று ஓர் முக்கிய தினம் என்று குறிப்பிட்டார். அகல ரயில் பாதை சேவை இல்லாமல் பல்வேறு இன்னல்களுக்கு உள்ளாகியிருந்த குஜராத் மாநிலத்தின் லட்சக்கணக்கான மக்கள் இன்று முதல் அத்தகைய துன்பத்திலிருந்து விடுபட போகிறார்கள் என்றார் அவர். குஜராத்தின் இந்தப் பகுதி, இனி அண்டை மாநிலமான ராஜஸ்தான் மற்றும் நாட்டின் இதர பகுதிகளுடன் நேரடியாக இணைக்கப்படும் என்று அவர் தெரிவித்தார். “மீட்டர் ரயில் பாதை, அகல ரயில் பாதையாக மாற்றப்படும் போது அது ஏராளமான வாய்ப்புகளை உருவாக்குகின்றது”, என்று பிரதமர் கூறினார். கட்ச் மற்றும் உதய்பூர் ஆகிய சுற்றுலாத் தலங்களுடன் இனி நேரடி ரயில் சேவை அறிமுகப்படுத்தப்படும். இந்தப் பகுதியில் வசிக்கும் வணிகர்களும் தில்லி, மும்பை, அகமதாபாத் போன்ற மிகப்பெரிய தொழில்துறை மையங்களுக்கு நேரடியாக தங்கள் பொருட்களை கொண்டு செல்லும் பயனைப் பெறுவார்கள் என்று பிரதமர் குறிப்பிட்டார். இந்த வழித்தடத்தால் பாவ்நகர்- வேராவல் இடையேயான தூரம் 470 கிலோ மீட்டரிலிருந்து 290 கிலோமீட்டராகக் குறைவதால், பயண நேரம் 12 மணி நேரங்களிலிருந்து வெறும் 6:30 மணி நேரமாகக் குறைக்கப்படும் என்று பிரதமர் தெரிவித்தார். அதேபோல பாவ்நகர்-போர்பந்தர் இடையான தூரம் 200 கிலோமீட்டர் வரையிலும், பாவ்நகர்- ராஜ்கோட் இடையிலான தூரம் 30 கிலோமீட்டர் வரையிலும் குறையும் என்றார் அவர். திட்டங்களின் அளவு மற்றும் வேகத்தில் முன்னேற்றம் ஏற்படுத்தப்படுவதோடு, தரம், வசதி, பாதுகாப்பு மற்றும் சுகாதாரத்தை மேம்படுத்தும் அம்சங்களிலும் கவனம் செலுத்தப்படுவதாக பிரதமர் தெரிவித்தார். “சுதந்திரம் அடைந்து பல தசாப்தங்களுக்குப் பிறகு ஏழை-பணக்காரர்கள், கிராமம்- நகரம் ஆகியவற்றுக்கு இடையே இருந்த இடைவெளி நாட்டின் வளர்ச்சிக்கு மிகப்பெரிய சவாலாக இருந்து வருகிறது. இதை தீர்ப்பதற்காக அரசு தீவிரமாகப் பணியாற்றி வருகிறது. ஏழைகளுக்கு உறுதியான வீடுகள், கழிவறைகள், மின்சாரம், தண்ணீர், எரிவாயு, விலையில்லா மருத்துவ சிகிச்சை மற்றும் காப்பீட்டு வசதி போன்றவை இன்றைய சிறந்த ஆளுகையின் குறிப்பிடத்தக்க சாதனைகள் ஆகும்”, என்று பிரதமர் தெரிவித்தார். இந்த நிகழ்ச்சியில் மத்திய ரயில்வே துறை அமைச்சர் திரு அஸ்வினி வைஷ்ணவ், இணையமைச்சர் திருமதி தர்ஷனா ஜர்தோஷ், நாடாளுமன்ற உறுப்பினர்கள், மாநில அமைச்சர்கள் உள்ளிட்டோர் கலந்து கொண்டனர். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1872447
பி.எஸ்.என்.எல். நிறுவனத்தின் செல்போன் கோபுரங்களை ஒரே தொகுப்பாக உருவாக்கி, பி.எஸ்.என்.எல் நிறுவனத்தின் முழு சொந்தமான தனி நிறுவனமாக உருவாக்க மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் பாரத் சஞ்சார் நிகம் லிமிடெட் (பி.எஸ்.என்.எல்.) நிறுவனத்தின் செல்போன் கோபுரங்களை ஒரே தொகுப்பாக உருவாக்கி, பி.எஸ்.என்.எல். நிறுவனத்துக்கு முழுமையாக சொந்தமான தனி நிறுவனமாக உருவாக்குவதற்கு ஒப்புதல் அளிக்கப்பட்டது. தனிப்பட்ட துணை நிறுவனமாக உருவாக்குப்படுவதை அடுத்து, தொலைத்தொடர்பு கோபுர கட்டமைப்பு வசதிகளைப் பயன்படுத்தி வருமானம் ஈட்டுவதற்கு பி.எஸ்.என்.எல். நிறுவனத்துக்கு இதன் மூலம் அங்கீகாரம் அளிக்கப்படுகிறது. நாட்டில் இப்போது 4,42,000 செல்போன் கோபுரங்கள் உள்ளன. அவற்றில் 66,000 -க்கும் மேற்பட்ட செல்போன் கோபுரங்கள் பி.எஸ்.என்.எல். நிறுவனத்துக்குச் சொந்தமானவை. பி.எஸ்.என்.எல். நிறுவனத்தின் செல்போன் கோபுர ங்களுக்கென சுதந்திரமான ஒரு நிறுவனம் உருவாக்கப்படுவதால், அதை குத்தகைக்கு விடுவது அதிகரித்து அதன் தொடர்ச்சியாக புதிய நிறுவனத்துக்கு அதிக வருவாய் கிடைக்கும். பின்னணி : தொலைத்தொடர்பு கோபுர தொழில் தனிப்பட்ட தொழிலாக உருவெடுத்துள்ளது. கட்டமைப்பு வசதியைப் பகிர்ந்து கொள்வதற்கான வாய்ப்புகளை செம்மையாக பயன்படுத்திக் கொள்ள இது வகை செய்கிறது. பொருளாதார சிக்கனம் மற்றும் செல்போன் சேவைகளை அளிப்பதற்கான மூலதனச் செலவுகளைக் குறைப்பது ஆகியவற்றை எட்டுவதற்கான தேவையின் அடிப்படையில் இந்தத் தொழிலுக்கான முன்மாதிரி உருவாகியுள்ளது. பொதுவான கட்டமைப்பு வசதிகளை, அதாவது கோபுர கட்டமைப்பு, டீசல் ஜெனரேட்டர் செட்கள், பேட்டரி அலகுகள், மின்சார இடைமுக அலகு, ஏர்-கண்டிசன் வசதி போன்றவற்றை பகிர்ந்து கொள்வதற்கு தொலைத் தொடர்புத் துறையின் (DoT) கொள்கை அனுமதி அளிக்கிறது. தொலைத் தொடர்பு கட்டமைப்புத் தொழில் வளர்ச்சிக்கு இது உதவியாக உள்ளது. தொலைத்தொடர்பு கோபுர கட்டமைப்பு நிறுவனம், அடிப்படையான கட்டமைப்பு வசதிகளை சொந்தமாக வைத்திருக்கும். தொலைத்தொடர்பு சேவையில் ஈடுபட்டுள்ள நிறுவனங்கள் அதே வசதியை உருவாக்க மீண்டும் செலவு செய்வதைக் குறைக்கவும், தங்களின் செயல்பாட்டு மற்றும் பராமரிப்பு (O & M) பணிகளுக்கான செலவுகளை சிக்கனப்படுத்தவும் இவற்றை இந்த நிறுவனம் குத்தகை அடிப்படையில் அளிக்கும். இதன் மூலம் லாபம் ஈட்டும் வாய்ப்பு அதிகரிக்கும். பி.எஸ்.என்.எல். மற்றும் எம்.டி.என்.எல். ஆகிய சேவை அளிக்கும் நிறுவனங்கள் அடிப்படை வசதிகளை சொந்தமாக வைத்திருக்கும் முன்மாதிரியான வசதிகளுடன், செல்போன் கோபுர துறையில் மூன்று வெவ்வேறு தொழில் முன்மாதிரிகளும் உள்ளன : – சேவை அளிக்கும் நிறுவனங்களின் கோபுர வசதி சொத்துகளை ஒரே தொகுப்பாக்கி துணை நிறுவனமாக உருவாக்கப்படும் நிறுவனங்கள், சேவை அளிக்கும் நிறுவனங்கள் கூட்டாக சேர்ந்து சுதந்திரமான கூட்டு முயற்சி துணை நிறுவனங்களாக உருவாக்கப்படும் நிறுவனங்கள் மற்றும் குறிப்பிட்ட சேவை அளிப்பவர்களால் உருவாக்கப்படும், ஆனால் அதை உருவாக்குபவர் அந்த கோபுர நிறுவனத்தின் பிரதான குத்தகைதாரராக இருக்கும் வகையிலான சுதந்திரமான துணை நிறுவனங்களாக அமையும் நிறுவனங்கள்.
இந்தியாவின் 73-வது குடியரசு தினத்திற்கு வாழ்த்துக்கள் தெரிவித்த உலகத் தலைவர்களுக்குப் பிரதமர் நன்றி தெரிவித்துள்ளார்

இந்தியாவின் 73-வது குடியரசு தினத்திற்கு வாழ்த்துக்கள் தெரிவித்த உலகத் தலைவர்களுக்குப் பிரதமர் திரு.நரேந்திர மோடி நன்றி தெரிவித்துள்ளார். நேபாளப் பிரதமரின் டுவிட்டர் பதிவுக்குப் பிரதமர் பதிலளித்து கூறியிருப்பதாவது; “உங்களின் அன்பான வாழ்த்துக்களுக்கு நன்றி. PM @SherBDeuba நமது வலுவான, தொன்மையான நட்புறவை மேலும் பலப்படுத்த நாம் ஒருங்கிணைந்து தொடர்ந்து பணியாற்றுவோம்.” பூடான் பிரதமரின் டுவிட்டர் பதிவுக்குப் பிரதமர் பதிலளித்து கூறியிருப்பதாவது; “இந்தியாவின் குடியரசு தினத்தன்று உங்களின் அன்பான வாழ்த்துக்களுக்கு நன்றி. @PMBhutan பூடானுடன் தனித்துவ, நீடித்த நட்புறவுக்கு இந்தியா ஆழமான மதிப்பைக் கொண்டுள்ளது. பூடான் அரசுக்கும், மக்களுக்கும் வாழ்த்துக்கள். நமது உறவுகள் மேலும் மேலும் பலப்படட்டும்.” இலங்கைப் பிரதமரின் டுவிட்டர் பதிவுக்குப் பிரதமர் பதிலளித்து கூறியிருப்பதாவது; “பிரதமர் ராஜபக்சேவுக்கு நன்றி. சுதந்திரத்தின் 75 ஆண்டு வரலாற்றைக் கொண்டாடுவதால் இந்த ஆண்டு நமது இரு நாடுகளின் சிறப்புக்குரியதாகும். நமது மக்களுக்கிடையேயான உறவுகள் தொடர்ந்து வலுப்படட்டும்.” இஸ்ரேல் பிரதமரின் டுவிட்டர் பதிவுக்குப் பிரதமர் பதிலளித்து கூறியிருப்பதாவது; “இந்தியாவின் குடியரசு தினத்திற்கு உங்களின் இனிய வாழ்த்துக்களுக்காக நன்றி. PM @naftalibennett கடந்த நவம்பர் மாதம் நடந்த நமது சந்திப்பை நான் மகிழ்ச்சியுடன் நினைவு கூர்கிறேன். உங்களின் முன்னேறுவதற்கான உங்களின் கண்ணோட்டத்துடன் இந்தியா – இஸ்ரேல் நட்புறவு தொடரும் என்று நான் நம்புகிறேன்.”
15-18-க்கு இடைபட்ட வயதுள்ள இளையோரில் 50% பேர் தடுப்பூசியின் முதலாவது டோஸ் செலுத்தியிருப்பதற்குப் பிரதமர் பாராட்டு தெரிவித்துள்ளார்

15-18-க்கு இடைபட்ட வயதுள்ள இளையோரில் 50% பேர் தடுப்பூசியின் முதலாவது டோஸ் செலுத்தியிருப்பதற்குப் பிரதமர் திரு.நரேந்திர மோடி பாராட்டு தெரிவித்துள்ளார். மத்திய சுகாதாரத் துறை அமைச்சர் டாக்டர் மன்சுக் மாண்டவியாவின் டுவிட்டர் பதிவுக்கு பதிலளித்துப் பிரதமர் கூறியிருப்பதாவது; “இளைய மற்றும் இளமைத்தன்மையுள்ள இந்தியா வழிகாட்டுகிறது! இது ஊக்கமளிக்கும் செய்தியாகும். இந்த வேகத்தை தொடர்ந்து நாம் பராமரிப்போம். தடுப்பூசி செலுத்துவதும், கொவிட்-19 தொடர்பான விதிமுறைகள் அனைத்தையும் கடைபிடிப்பதும் முக்கியமாகும். அனைவரும் ஒன்றிணைந்து இந்தப் பெருந்தொற்றை எதிர்த்துப் போராடுவோம்”.
கேதர்நாத் கோவிலில் பிரதமர் வழிபாடு; கட்டிட சீரமைப்பு திட்ட முன்னேற்றத்தை ஆய்வு செய்தார்.

தீபாவளி பண்டிகையை முன்னிட்டு, பிரதமர் திரு. நரேந்திர மோடி இன்று கேதர்நாத் சென்றார். அங்குள்ள வரலாற்று சிறப்புமிக்க கேதர்நாத் கோவிலில் அவர் வழிபட்டார். அவர் கோவில் வளாகம் முழுக்க சுற்றிவரும்போது அங்கு மேற்கொள்ளப்பட்டுவரும் கட்டட சீரமைப்பு பணிகளை பார்வையிட்டார். சீரமைப்புப் பணிகள் குறித்து மூத்த அலுவலர்கள் பிரதமரிடம் எடுத்துரைத்தனர். மேலும், கோவில் வளாகத்தில் இருந்த பல்வேறு மக்களிடம் பிரதமர் கலந்துரையாடினார். 2013 ஆம் ஆண்டு ஏற்பட்ட கடுமையான வெள்ளம் மற்றும் நிலச்சரிவு காரணமாக மிகவும் பாதிக்கப்பட்ட இந்த இடத்தில், கேதர்நாத் கோவிலின் வளர்ச்சி மற்றும் மறுசீரமைப்பு பணிகளுக்கு மிகுந்த முக்கியத்துவம் தற்போது கொடுக்கப்பட்டுவருகிறது.
டண்டேராஸ் பண்டிகைக்கு பிரதமர் வாழ்த்து

டண்டேராஸ் (லக்ஷ்மி பூஜை) பண்டிகையை முன்னிட்டு நாட்டு மக்கள் அனைவருக்கும் பிரதமர் திரு. நரேந்திர மோடி வாழ்த்து தெரிவித்துள்ளார். “அனைவருக்கும் டண்டேராஸ் பண்டிகை வாழ்த்துகள். இந்த புனித நாள் அனைவரின் வாழ்விலும் வளத்தையும் மகிழ்ச்சியையும் நல்ல ஆரோக்கியத்தையும் அளிக்க வேண்டும் என்று நான் பிரார்த்தனை செய்கிறேன்” என்று பிரதமர் கூறியுள்ளார். .
மத்திய பணியாளர் தேர்வாணையத்திற்கும் மங்கோலியாவின் ஆட்சிப்பணி குழுவிற்கும் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

மத்திய பணியாளர் தேர்வாணையத்திற்கும் மங்கோலியாவின் ஆட்சிப்பணி குழுவிற்கும் இடையேயான புரிந்துணர்வு ஒப்பந்தத்திற்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் மங்கோலிய ஆட்சிப்பணிக்குழுவிற்கும், மத்திய பணியாளர் தேர்வாணையத்திற்கும் இடையே தற்போதுள்ள உறவுகளை வலுப்படுத்தும். ஆள்சேர்ப்பு தளத்தில் இருதரப்பினரும் தங்களது அனுபவம் மற்றும் நிபுணத்துவத்தை பகிர்ந்து கொள்ள இது வழிவகுக்கும்.
இலங்கை வெளியுறவுத் துறை அமைச்சர் திரு. ரவி கருணநாயகே பிரதமருடன் சந்திப்பு

இலங்கை வெளியுறவுத் துறை அமைச்சர் திரு. ரவி கருணநாயகே பிரதமர் திரு. நரேந்திர மோடியை இன்று சந்தித்தார். கடந்த மாதம், சர்வதேச விசாக தினத்தை முன்னிட்டு தான் மேற்கொண்ட ஆக்கபூர்வமான மற்றும் நினைவில் கொள்ளத் தக்க இலங்கை பயணத்தை பிரதமர் நினைவு கூர்ந்தார். இலங்கை வெளியுறவு துறை அமைச்சராக பொறுப்பேற்றுள்ள திரு. ரவி கருணநாயகேக்கு பிரதமர் வாழ்த்து தெரிவித்தார். இலங்கையில் சமீபத்தில் ஏற்பட்ட வெள்ளம், நிலச்சரிவினால் ஏற்பட்ட உயிர் இழப்பு மற்றும் அழிவிற்கு பிரதமர் இரங்கல் தெரிவித்தார். இது தொடர்பாக, இலங்கைக்கு உதவ இந்தியா தயாராக உள்ளது என்பதை பிரதமர் உறுதி அளித்தார். வெள்ளம், நிலச்சரிவின் போது, இந்தியா உடனடியாக உதவியதற்கு, இலங்கை வெளியுறவுத் துறை அமைச்சர் திரு. ரவி கருணநாயகே பிரதமர் திரு. நரேந்திர மோடிக்கு நன்றி தெரிவித்தார். இந்தியாவுடனான தனது உறவை வலுப்படுத்துவதில் இலங்கை அரசு ஈடுபாடுடன் உள்ளது என்றும் இலங்கை அமைச்சர் கூறினார்.
தற்போதுள்ள “பகுதியளவிலான கடன் உறுதித் திட்ட”த்தில் மாற்றங்களை ஏற்படுத்த மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை பொதுத்துறை வங்கிகள் பகுதியளவிலான கடன் உறுதித் திட்டத்தின் விரிவாக்கத்தின் மூலம் வங்கியல்லாத நிதிநிறுவனங்கள், குறு நிதிநிறுவனங்கள் ஆகியவற்றால் வெளியிடப்படும் (ஓராண்டு வரையில் தொடக்க கால முதிர்வு கொண்ட/ மூலத்துடன் ஒப்பிடப்படாத காகிதம் உள்ளிட்டு) ஏஏ வரை அல்லது அதற்கும் குறைவான மதிப்பீடு கொண்ட கடன் பத்திரங்கள் அல்லது வணிகப்பத்திரங்களை வாங்குவதில் முதலில் ஏற்படும் 20 சதவீத இழப்பு வரையில் அரசு பத்திரங்களின் மூலம் உறுதி அளிப்பதற்கு தனது ஒப்புதலை வழங்கியது. திரட்டப்பட்ட சொத்துக்களை வாங்குவதில் தற்போதுள்ள பகுதியளவிலான கடன் உறுதித்திட்டத்தில் மாற்றங்களைச் செய்யவும் மத்திய அமைச்சரவை தனது ஒப்புதலை வழங்கி, கீழ்க்கண்ட வகையில் அதன் வீச்சை அதிகரித்துள்ளது: தொழில்நுட்பக் காரணங்களுக்காக மட்டுமே எஸ் எம் ஏ – 1 வகையின் கீழ் 1.8.2018 முந்தையதான கடந்த ஓராண்டு காலத்தில் வங்கியல்லாத நிதிநிறுவனங்கள்/ வீட்டுவசதி நிதிநிறுவனங்கள் ஆகியவை தெரிவித்தவை. இதற்கு முன்பு இக்காலப்பகுதியில் எஸ் எம் ஏ-1 அல்லது எஸ் எம் ஏ -2 ஆகியவையாக வங்கியல்லாத நிதிநிறுவனங்கள்/ வீட்டு வசதி நிதிநிறுவனங்கள் தெரிவித்தவை இத்திட்டத்தின்கீழ் தகுதியற்றவையாக கருதப்பட்டுவந்தன. சம்பந்தப்பட்ட இந்த வங்கியல்லாத நிதிநிறுவனங்கள்/ வீட்டு வசதி நிதிநிறுவனங்களின் நிகர லாபத்திற்கான அளவுகோல் தளர்த்தப்படுகிறது. அதாவது 2017-18, 2018-19, 2019-20 ஆகிய நிதியாண்டுகளில் குறைந்தபட்சம் ஏதாவது ஒரு நிதியாண்டில் அவை லாபம் பெற்றிருக்க வேண்டும். இதற்கு முன்பு 2017-18, 2018-19-20 ஆகிய நிதியாண்டுகளில் குறைந்தபட்சம் ஏதாவது ஒரு நிதியாண்டில் அவை லாபம் பெற்றிருக்க வேண்டும் என்பதாக இந்த அளவுகோல் இருந்தது. சொத்துக்களின் தொடக்க தேதிக்கு குறைந்தபட்சம் ஆறு மாதங்களுக்கு முன்பு தொடங்கிய புதிய சொத்துக்களையும் உள்ளடக்கிக் கொள்ள வழியமைக்கும் வகையில் சொத்துக்களின் தொடக்க தேதி குறித்த அளவுகோலில் தளர்வுக்கு அனுமதிக்கப்படுகிறது. இதற்கு முன்பு இத் திட்டத்தின் கீழ் 31.03.2019 வரையில் தொடங்கப்பட்ட சொத்துக்கள் மட்டுமே தகுதியுள்ளவையாக இருந்தன. • திரட்டப்பட்ட சொத்துக்களை வாங்குவதற்காக இத்திட்டமானது 30.6.2020லிருந்து 31.3.2021 வரை நீட்டிக்கப்படுகிறது.
தூய்மை இந்தியா இயக்கத்திற்கு ஆதரவாக பேசிய இ-ரிக்க்ஷா ஓட்டுனர் அடித்து கொலை; குடும்பத்தினருக்கு பிரதமர் ரூ. ஒரு லட்சம் நிதி நிவாரணம் அறிவிப்பு

புது தில்லியில் பொது இடத்தில் சிறுநீர் கழிக்க முயன்ற இருவரை தடுத்து நிறுத்திய இ-ரிக்க்ஷா ஓட்டுநர் திரு. ரவீந்திர குமார் அடித்து கொல்லப்பட சம்பவத்தில், ஓட்டுநரின் குடும்பத்தினருக்கு பிரதமர் திரு. நரேந்திர மோடி ரூ. ஒரு லட்சம் நிதி நிவாரணம் வழங்கியுள்ளார். இந்த சம்பவத்திற்கு கண்டனம் தெரிவித்த பிரதமர், இந்த மனித விரோத செயல் புரிந்த குற்றவாளிகளை கண்டுபிடித்து, தண்டிக்க வேண்டும் என்று கூறினார். வெளிநாடு பயணம் மேற்கொண்டுள்ள நிலையில் பிரதமர் திரு. நரேந்திர மோடி இந்த நிவாரண உதவியை வழங்கி உத்தரவிட்டுள்ளார். முன்னதாக மத்திய நகர்ப்புற வளர்ச்சி மற்றும் தகவல் மற்றும் ஒலிபரப்பு துறை அமைச்சர் திரு. வெங்கையா நாயுடு புது தில்லி ஜி.டி.பி நகரில் உள்ள அந்த இ-ரிக்க்ஷா ஓட்டுநர் குடும்பத்தினரை சந்தித்தார். தன்னுடைய சம்பளத்தில் இருந்து ரூ. 50,000-ற்கான காசோலையை வழங்கிய அமைச்சர், ஓட்டுநரின் இந்த செயலை பாராட்டினார். குற்றவாளிகள் தண்டிக்கப்படவேண்டும் என்று அமைச்சர் திரு. வெங்கையா நாயுடு வலியுறுத்தினார்.
யாழ்ப்பாணத்தில் இந்திய அரசால் புதுப்பிக்கப்பட்ட துரையப்பா விளையாட்டரங்கம் இலங்கை மக்களுக்கு அர்ப்பணிக்கப்படுகிறது

இந்திய அரசால் புதுப்பிக்கப்பட்ட, இலங்கையில் யாழ்ப்பாணத்தில் உள்ள துரையப்பா விளையாட்டரங்கை பிரதமர் திரு நரேந்திர மோடியும், இலங்கை அதிபர் திரு மைத்ரிபால சிரிசேனாவும் நாளை (சனிக்கிழமை) காலை கூட்டாக சேர்ந்து இலங்கை மக்களுக்கு அர்ப்பணித்து வைக்கிறார்கள். பிரதமர் திரு நரேந்திர மோடி, புது தில்லியில் இருந்தவாறு காணொளி காட்சி மூலம் இந்த விளையாட்டு அரங்கு அர்ப்பணிப்பு விழாவில் பங்கேற்கிறார். துரையப்பா விளையாட்டரங்கம், யாழ்ப்பாணத்தின் முன்னாள் மேயர், மறைந்த ஆல்பிரட் தம்பிராஜ் துரையப்பாவின் நினைவாக பெயரிடப்பட்டுள்ளது. இந்த விளையாட்டரங்கம் ரூ 7 கோடி செலவில் இந்திய அரசால் புதுப்பிக்கப்பட்டது. புதுப்பிக்கப்பட்ட இந்த விளையாட்டரங்கில் 1850 பேர் அமரும் வகையில் அமைக்கப்பட்டுள்ளது. இலங்கையின் வடக்கு மாகாண இளைஞர்களிடையே விளையாட்டு மற்றும் கேளிக்கை நடவடிக்கைகளை ஊக்கப்படுத்த தேவையான கட்டமைப்பு வசதிகளை தருவதுடன், ஒட்டு மொத்த மேம்பாட்டிற்கும் உதவும் வகையில் தேவையான வசதிகளைக் கொண்டுள்ளது. இந்த விளையாட்டரங்கம் 1997 முதல் பயன்படுத்தப்படாமல் இருந்து வந்தது. புதுப்பிக்கப்பட்ட விளையாட்டரங்கில் நடைபெறும் முதல் பெரும் நிகழ்ச்சியாக இரண்டாவது சர்வதேச யோகா தின கொண்டாட்டத்தை பிரதமர் மோடியும் இலங்கை அதிபர் சிரிசேனாவும் காண்பார்கள். இந்த யோகா செயல்விளக்க நிகழ்ச்சியில் சுமார் 8000 பேர் பங்கேற்பார்கள் என்று எதிர்பாக்கப்படுகிறது.
சர்வதேச பெண்குழந்தைகள் தினத்தையொட்டி பிரதமரின் வாழ்த்துச் செய்தி

ஒவ்வோர் ஆண்டும் அக்டோபர் 11 அன்று கடைப்பிடிக்கப்படும் சர்வதேச பெண்குழந்தைகள் தினத்தையொட்டி பிரதமர் திரு. நரேந்திர மோடி அளித்த வாழ்த்துச் செய்தியில் கீழ்கண்டவாறு தெரிவித்திருந்தார்: “படிப்பிலிருந்து விளையாட்டு வரை பெண்குழந்தைகள் ஒவ்வொரு துறையிலும் தங்கள் முத்திரையை பதித்து வருகின்றனர். சர்வதேச பெண்குழந்தைகள் தினத்தில் அவர்களது சாதனைகளுக்கு வாழ்த்துகளைத் தெரிவித்துக் கொள்கிறேன். பாலின அடிப்படையில் எவ்வித வேறுபாடும் காட்டாத, தங்கள் திறமைகளை வெளிப்படுத்துவதற்கான அனைத்து வாய்ப்புகளையும் பெண்கள் பெறுகின்ற இந்தியாவை உருவாக்குவதை நோக்கி நாம் அனைவரும் இணைந்து செயல்பட வேண்டும்.”
ரஷ்ய அதிபருடனான இருதரப்பு சந்திப்பின் போது  பிரதமர் திரு நரேந்திர மோடி ஆற்றிய  தொடக்க உரை

மேதகு அதிபர் அவர்களே, தங்களை மீண்டும் ஒருமுறை சந்திக்கும் வாய்ப்பும், பல தலைப்புகளில் விவாதிக்கும் வாய்ப்பும் கிடைதத்துள்ளது. கடந்த ஆண்டு டிசம்பரில் உங்களது பயணத்தின் போது, நாம் பல விஷயங்கள் பற்றி விவாதித்தோம், அதற்குப் பிறகும், நீங்கள் சொன்னது போல், நாம் ஒரு முறை தொலைபேசியில் விவாதித்தோம், மேலும் உலக விவகாரங்கள், இந்தியாவிற்கும் ரஷ்யாவிற்கும் இடையிலான இருதரப்பு உறவுகள் தொடர்பான பிரச்சினைகள் குறித்து விரிவாக விவாதித்தோம். இன்று நாம் மீண்டும் ஒருமுறை சந்திக்கின்றோம், இன்று உலகமும் குறிப்பாக வளரும் நாடுகளும் எதிர்கொள்ளும் மிகப்பெரிய கவலைகள் உணவுப் பாதுகாப்பு, எரிபொருள் பாதுகாப்பு மற்றும் உரங்கள்; நாம் ஏதாவது ஒரு வழியைக் கண்டுபிடிக்க வேண்டும், அதற்கு நீங்களும் பங்களிக்க வேண்டும். மேதகு அதிபர் அவர்களே, உங்களுக்கும் உக்ரைனுக்கும் நான் நன்றி தெரிவிக்க விரும்புகிறேன், ஏனென்றால் ஆரம்ப நாட்களில் ஆயிரக்கணக்கான மாணவர்கள் உக்ரைனில் சிக்கியபோது, நெருக்கடியின் போது, உங்கள் உதவியுடனும், உக்ரைனின் உதவியுடனும், நாங்கள் எங்கள் மாணவர்களை பாதுகாப்பாக வெளியேற்ற முடிந்தது. அவர்கள் தங்கள் வீடுகளுக்குச் சென்றதற்காக இரு நாடுகளுக்கும் நான் நன்றியுள்ளவனாக இருக்கிறேன். இன்றைய காலம் போர்க்காலம் அல்ல என்பதை நான் அறிவேன், ஜனநாயகம், இராஜதந்திரம், உரையாடல் போன்றவை உலகைத் தொடும் விஷயங்கள் என்று நாம் பலமுறை தொலைபேசியில் பேசியுள்ளோம். இனிவரும் நாட்களில் நாம் எவ்வாறு அமைதிப் பாதையில் முன்னேறுவது என்பது பற்றி கலந்துரையாடுவதற்கு இன்று ஒரு சந்தர்ப்பம் கிடைத்துள்ளது. உங்கள் எண்ணத்தைப் புரிந்துகொள்ள எனக்கும் ஒரு வாய்ப்பு கிடைத்துள்ளது. மேதகு அதிபர் அவர்களே, இந்தியாவிற்கும் ரஷ்யாவிற்கும் இடையிலான உறவு பன்மடங்கு விரிவடைந்துள்ளது. இந்த உறவை நாங்கள் மதிக்கிறோம், ஏனென்றால் கடந்த பல தசாப்தங்களாக ஒவ்வொரு நொடியும் ஒருவருக்கொருவர் நண்பர்களாக இருந்தோம், மேலும் இந்தியாவுடனான ரஷ்யாவின் உறவு எப்படி இருந்தது, ரஷ்யாவுடனான இந்தியாவின் உறவு எப்படி இருந்தது என்பதை உலகம் முழுவதும் அறியும். அது பிரிக்க முடியாத நட்பு என்று தெரியும். தனிப்பட்ட முறையில் பேசினால், நம் இருவரின் பயணம் ஒரே நேரத்தில் தொடங்கியது. 2001ஆம் ஆண்டு நீங்கள் அரசுத் தலைவராகப் பணிபுரிந்து, மாநில அரசுத் தலைவராகப் பணிபுரியத் தொடங்கியபோது உங்களை முதன்முதலில் சந்தித்தேன். இன்றுடன் 22 வருடங்கள் ஆகின்றன, நமது நட்பு தொடர்ந்து வளர்ந்து வருகிறது, இந்த பிராந்தியத்தின் முன்னேற்றத்திற்காக, மக்களின் நல்வாழ்வுக்காக நாங்கள் தொடர்ந்து இணைந்து பணியாற்றி வருகிறோம். இன்று, எஸ்சிஓ உச்சி மாநாட்டில், இந்தியாவுக்காக நீங்கள் வெளிப்படுத்திய அனைத்து உணர்வுகளுக்கும் நான் உங்களுக்கு மிகவும் நன்றியுள்ளவனாக இருக்கிறேன். இன்றைய இருதரப்பு சந்திப்புகளும், இன்றைய பேச்சு வார்த்தைகளும் வரவிருக்கும் நாட்களில் நமது உறவுகளை மேலும் ஆழப்படுத்தும், மேலும் உலகின் நம்பிக்கைகள் மற்றும் எதிர்பார்ப்புகளை நிறைவேற்ற உதவும் என்று நான் நம்புகிறேன். இன்று நேரத்தை ஒதுக்கியதற்காக நான் மீண்டும் ஒருமுறை உங்களுக்கு மிகவும் நன்றியுள்ளவனாக இருக்கிறேன். பொறுப்பு துறப்பு – இது பிரதமர் உரையின் தோராயமான மொழிபெயர்ப்பு. அசல் உரை இந்தியில் வழங்கப்பட்டது.
ஐ.டி.எப்.சி வங்கி – பிரதமர் துவங்கி வைத்தார்

பிரதமர் திரு. நரேந்திர மோடி ஐ.டி.எப்.சி வங்கியை புதுதில்லியில் இன்று துவக்கி வைத்தார். இந்நிகழ்ச்சியில் பிரதமர் கூறியதாவது. ஊரகப் பகுதிகளில் வங்கித் துறை பெரிய அளவில் வளர்ச்சி அடைய உள்ளது. சில ஆண்டுகளுக்கு முன்பு தொலைத் தொடர்பு துறை கண்ட வளர்ச்சி நிகராக இருக்கும். ஐ.டி.எப்.சி வங்கியின் வெற்றிகரமாக 18 ஆண்டு பயணத்திற்கு வாழ்த்து தெரிவித்த பிரதமர் தற்போது ஊரகப் பகுதிகளில் வங்கித் துறை விரிவடைந்து வருவதால் இது மேலும் சவாலாக இருக்கும் என்று குறிப்பிட்டார். உள்கட்டமைப்பு வளர்ச்சிக்கு உதவி வந்த இந்த வங்கி தற்போது வாழ்க்கைத் தரத்தை வளர்ச்சி அடைய செய்ய இந்த அமைப்பு உதவுகிறது. புதிய தொழில் நுட்பங்கள் அறிமுகமாகி வரும் இந்த நேரத்தில் மொத்த வங்கித் துறையும் முக்கிய மாற்றத்தை கண்டு வருகிறது. வருங்கால வங்கித் துறை இடமின்றி தாள் இன்றி இருப்பதுடன் ரூபாய் தாளும் இன்றி இருக்கும். இது கருப்பு பணத்தை அழிக்க உதவும். மத்திய அரசு வங்கித் துறைகளில் மாற்றம் கொண்டு வருவதற்காக உயர் நிலை பதவி நியமனங்கள், வங்கி வாரியம் அமைப்பு, வங்கிகளுக்கு மறு முதலீடு, வராகடன் மீட்பு, வங்கி மேலாண்மைக்கு அதிகாரம் அளித்தல், முக்கிய குறியீடு மூலம் கணக்குக்கான வடிவமைப்பை அமைப்பது, வங்கிகளில் ஆட்சி துவத்தில் மாற்றத்தைக் கொண்டுவருது ஆகியவற்றை அரசு செய்துவருகிறது என்று பிரதமர் கூறினார். மத்திய நிதித் துறை அமைச்சர் திரு. அருண் ஜேட்லி, மத்திய நிதி துறையின் இணை அமைச்சர் திரு. ஜெயந்த் சின்ஹா ஆகியோர் இந்நிகழ்ச்சியில் கலந்துக் கொண்டனர். •••••
தேசிய கடல்சார் தினம் – பிரதமர் வாழ்த்து

தேசிய கடல்சார் தினத்தை முன்னிட்டு பிரதமர் திரு. நரேந்திர மோடி தனது வாழ்த்துகளை தெரிவித்துள்ளார். “தேசிய கடல்சார் தின வாழ்த்துகள். இந்தியாவின் புகழ்வாய்ந்த கடல்சார் பாரம்பரியத்திலும் இந்தியாவின் வளர்ச்சியில் கடல்சார் துறையின் பங்கிலும் நாங்கள் பெருமை கொள்கிறோம்” என்று பிரதமர் தனது வாழ்த்து செய்தியில் தெரிவித்துள்ளார்.
இந்தியா மற்றும் மாலத்தீவு இடையே விசா ஏற்பாடுகளை எளிதாக்குதல் குறித்து ஏற்கனவே கையெழுத்தான ஒப்பந்ததத்திற்கு மத்திய அமைச்சரவை ஒப்புதல்

இந்தியா மற்றும் மாலத்தீவு இடையே 2018 டிசம்பரில் கையெழுத்திடப்பட்ட விசா ஏற்பாடுகளை எளிதாக்குதல் குறித்த ஒப்பந்ததத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. மாலத்தீவு அதிபர் இந்தியாவிற்கு வருகை தந்த போது இந்த ஒப்பந்தம் கையெழுத்தாகியது. சுற்றுலா, மருத்துவம், கல்வி, வர்த்தகம் மற்றும் வேலைவாய்ப்பு சம்பந்தமாக மாலத்தீவு மக்கள் இந்தியாவிற்கு வருவதற்கும், இந்திய மக்கள் மாலத்தீவிற்கு செல்லவும் இந்த ஒப்பந்தம் ஊக்கம் அளிக்கும். இந்த ஒப்பந்தம் மூலம், சுற்றுலா, மருத்துவம் மற்றும் வரையறுக்கப்பட்ட வணிகம் ஆகியவற்றிற்கு 90 நாட்களுக்கு விசா இல்லாமல் செல்ல முடியும். அதேபோல், இந்த இலவச விசா மூலம் அடுத்த நாட்டிற்கு செல்வோர், அதனை எளிதாக மருத்துவ விசாவாக மாற்ற முடியும். அதேபோல், மாணவர்களை சார்ந்தவர்கள் மற்றும் வேலைவாய்ப்பிற்காக செல்வோரும் இலவச விசாவினை எளிதில், விசாவாக மாற்றிக்கொள்ள முடியும்.
விசா வசதிகள் ஏற்படுத்தித் தர இந்தியா ஈரான் இடையே புரிந்துணர்வு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா ஈரான் இடையே, ராஜாங்க, அலுவல் ரீதியான மற்றும் சாதாரண பாஸ்போர்ட் வைத்திருப்பவர்களுக்கு விசா வசதிகள் ஏற்படுத்தித் தர கையெழுத்திடப்பட்ட ஒப்பந்தத்துக்கு அங்கீகாரம் அளித்தது. இந்த ஒப்பந்தத்தின் முக்கிய அம்சங்கள் பின்வருமாறு. 1) இரு நாடுகளின் வெளியுறவுத் துறை அமைச்சகம் அளிக்கும் கடிதத்தின் அடிப்படையில், அந்தந்த நாடுகளில் உள்ள தூதரகங்கள், ராஜாங்க, அலுவல் ரீதியான பாஸ்போர்ட் வைத்திருப்பவர்களுக்கு, 20 வேலை நாட்களுக்குள், 90 நாட்கள் செல்லுபடியாகும் வகையிலான இலவச விசாக்களை வழங்கும். ரத்த சொந்தங்கள் மற்றும் இதர சொந்தங்களை பார்வையிட மூன்று மாதம் செல்லுபடியாகும் விசாக்களும், உரிய விசாக் கட்டணம் செலுத்திய பிறகு வழங்கப்படும். 2) , இரு தரப்பு பேச்சுவார்த்தைகளுக்காகவோ அல்லது மாநாடுகளில் பங்கெடுப்பதற்காகவோ வருகை தரும் அதிகாரிகள் மற்றும் அரசியல் தலைவர்களுக்கு மூன்று வேலை நாட்களுக்குள் நீட்டிக்க முடியாத, 15 நாட்கள் செல்லத்தக்க விசா வழங்கப்படும். 3) சம்பந்தப்பட்ட தூதரகங்களுக்கு, நிதிப் பணி தொடர்பாகவோ, கணிணிப் பணி அல்லது தகவல் தொழில்நுட்பப் பணி தொடர்பாகவோ வருகை தரும் அதிகாரிகளுக்கு, பல முறை வந்து போகக் கூடிய, ஒவ்வொரு வருகையின்போதும் 20 நாட்கள் தங்கக் கூடிய வசதியுள்ள, மூன்று மாதம் செல்லத்தக்க விசா, 15 வேலை நாட்களுக்குள் வழங்கப்படும். 4) சிறப்பு நிர்வாகக் காரணங்களுக்காக, தூதரகங்களில் பணியாற்றுவோருக்கு, ஒரே முறை வரக்கூடிய, மூன்று மாதம் செல்லத்தக்க விசா, 15 வேலை நாட்களுக்குள் வழங்கப்படும். 5) சம்பந்தப்பட்ட வெளியுறவுத் துறை அமைச்சகம் கடிதம் மற்றும் விசா விண்ணப்பம் கொடுத்தவுடன், ஆசிரியர்கள், மற்றும் அவர்கள் மனைவி, குழந்தைகளுக்கு, ஒரே முறை வரக்கூடிய, மூன்று மாதம் செல்லத்தக்க அலுவலக விசா 20 வேலை நாட்களுக்குள் வழங்கப்படும். 6) இரு தரப்பும், இது குறித்த ஒப்பந்தங்களில் கையெழுத்திட்டு, அதை பரிமாறிக் கொண்டு, இதர நடைமுறைகளை பின்பற்றிய உடன், இந்த ஒப்பந்தம் நடைமுறைக்கு வரும். 7) இந்த ஒப்பந்தம் காலவரையற்ற அளவில் நடைமுறையில் இருக்கும். ஆனால் இரு தரப்பும், சம்பந்தப்பட்ட தூதரகங்கள் மூலமாக, 60 நாட்கள் முன்னறிவிப்பு கொடுத்த பிறகு, இந்த ஒப்பந்தத்தை ரத்து செய்து கொள்ளலாம். 8) இரு நாடுகளும், இரு நாடுகளைச் சேர்ந்தவர்களை, சம்பந்தப்பட்ட நாடுகளின் சட்டங்களுக்கு ஏற்ப, வருகையை தடுக்கவோ, விசா காலத்தை குறைக்கவோ, விசாவை ரத்து செய்யவோ உரிமை உண்டு. 9) இரு தரப்பும் எழுத்துபூர்வமாக ஏற்றுக் கொண்டால், இந்த ஒப்பந்ததில் எந்த நேரம் வேண்டுமானாலும், மாறுதல்களை மேற்கொள்ளலாம். இந்த ஒப்பந்தத்தை செயல்படுத்துவதில் எவ்விதமான சிக்கல்கள் எழுந்தாலும், அது இரு தரப்பு பேச்சுவார்த்தை மூலமாக தீர்த்துக் கொள்ளப் பட வேண்டும்.